II.
PREDKLADACIA SPRÁVA
k návrhu nariadenia vlády Slovenskej republiky, ktorým sa mení a dopĺňa 
nariadenie vlády SR č. 308/2004 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 308/2004 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia, sa predkladá na rokovanie Vlády Slovenskej republiky ako súčasť plnenia Plánu legislatívnych úloh vlády na rok 2007.
Dňa 28. 10. 2006 bolo v Úradnom vestníku Európskej únie (Ú. v. EÚ L 299, s. 32, 28. 10. 2006) publikované korigendum k slovenskej jazykovej verzii smernice Rady 93/68/EHS z 22. júla 1993, ktorou sa mení a dopĺňa okrem iných smernica Rady 73/23/EHS z 19. februára 1973 o zosúlaďovaní právnych predpisov členských štátov týkajúcich sa elektrického zariadenia určeného na používanie v rámci určitých limitov napätia. Korigendum upravuje ustanovenie článku 13 odsek 4 smernice 93/68/EHS, z 22. júla 1993, ktorým sa nahrádza článok 10 odsek 1 smernice 73/23/EHS z 19. februára 1973.
Dňa 27. 12. 2006 bola v Úradnom vestníku Európskej únie publikovaná smernica Európskeho parlamentu a Rady 2006/95/ES z 12. decembra 2006 o harmonizácii právnych predpisov členských štátov týkajúcich sa elektrického zariadenia určeného na používanie v rámci určitých limitov napätia (Ú. v. EÚ L 374, s. 10, 27.12.2006). Táto smernica je kodifikáciou smernice 73/23/EHS v znení zmien a doplnení zavedených smernicou 93/68/EHS. Smernica 2006/95/ES z 12. decembra 2006, účinná od 16. 1. 2007, zrušila svojím článkom 14 smernicu 73/23/EHS. Smernica 2006/95/ES v slovenskej jazykovej verzii subsumuje aj vyššie spomínané korigendum k slovenskej jazykovej verzii smernice Rady 93/68/EHS (Ú. v. EÚ L 299, s. 32, 28. 10. 2006).
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 308/2004 Z. z. transponujúce smernicu 73/23/EHS v znení smernice 93/68/EHS, sa predkladá na základe publikácie korigenda k slovenskej jazykovej verzii smernice 93/98/EHS (Ú. v. EÚ L 299, s. 32, 28. 10. 2006) a publikácie kodifikovanej smernice 2006/95/ES z 12. decembra 2006 (Ú. v. EÚ L 374, s. 10, 27. 12. 2006), ktorá uvedené korigendum subsumuje. Touto novelou sa nariadenie vlády č. 308/2004 Z. z. dostáva do súladu so spomenutým korigendom a kodifikovanou smernicou 2006/95/ES.
Návrh nariadenia vlády Slovenskej republiky je v súlade s Ústavou Slovenskej republiky a všeobecne záväznými právnymi predpismi. Predkladaný návrh nepredstavuje žiadne nároky na štátny rozpočet ani na rozpočty obcí alebo vyšších územných celkov a taktiež nebude mať vplyv na zamestnanosť v Slovenskej republike. Ministerstvo financií Slovenskej republiky túto skutočnosť vzalo na vedomie, o čom predkladateľa upovedomilo listom č. MF/17058/2007-81.
Návrh nariadenia bol predložený na medzirezortné pripomienkové konanie 39 subjektom, ktoré uplatnili 8 pripomienok, pričom ani jedna z nich nebola zásadného charakteru. Neakceptované boli 2 pripomienky a to pripomienka Slovenského ústavu technickej normalizácie, týkajúca sa názvu transponovanej smernice a pripomienka Úradu vlády Slovenskej republiky, sekcie vládnej legislatívy, odboru aproximácie práva. 
Neakceptovaná pripomienka vznesená Úradom vlády Slovenskej republiky, sekciou vládnej legislatívy, odborom aproximácie práva sa týkala vypustenia odkazu na kodifikovanú smernicu 2006/95/ES z transpozičnej prílohy s odôvodnením, že v smernici 2006/95/ES je uvedené, že odkazy na doterajšiu smernicu sa považujú za odkazy na túto smernicu, a tak v zmysle uvedenej pripomienky Úradu vlády SR nevzniká potreba dopĺňať smernicu 2006/95/ES do transpozičnej prílohy. 
Uvedené ustanovenie smernice sa však týka iba odkazov na smernicu v iných legislatívnych aktoch, no nerieši otázku odkazov na smernicu napríklad v ES vyhláseniach o zhode, ktoré sú bežnou praxou.
Smernica 73/23/EHS v znení smernice 93/68/EHS, ani nariadenie vlády Slovenskej republiky č. 308/2004 Z. z. požiadavku uviesť číslo aplikovateľnej smernice výslovne neuvádza (keďže smernica je z roku 1973) ale stanovuje, že ES vyhlásenia o zhode obsahujú odkaz na harmonizovane normy. V súlade s Novým prístupom k technickej harmonizácii a normám z roku 1985 sú však technické normy dobrovoľné a zhoda sa deklaruje so základnými požiadavkami formulovanými legislatívou. Požiadavka odkazovať na legislatívu bola formulovaná v rámci negociácii PECA (protokol k asociačnej dohode o posudzovaní zhody) počas prístupových rokovaní. Navyše, podľa návodu k smerniciam Nového prístupu (tzv. Blue book) v prípadoch, keď sa na výrobok vzťahuje viacero smerníc Nového prístupu, výrobca alebo jeho autorizovaný zástupca môže v určitých prípadoch zlúčiť všetky ES vyhlásenia o zhode do jedného dokumentu. V dôsledku toho, ES vyhlásenie o zhode by tiež malo poskytovať informácie o tom, ktoré smernice pokrýva. V takom prípade by ES vyhlásenie o zhode malo obsahovať odkazy na príslušné smernice, aby bolo zrejmé, či výrobca postupoval v súlade so všetkými smernicami aplikovateľnými na daný výrobok, respektíve aby bolo zrejmé s ktorými legislatívnymi aktmi Spoločenstva bola vyhlásená zhoda počas prechodného obdobia, ak bolo ustanovené. Vzhľadom na tieto skutočnosti je uvádzanie čísla aplikovateľnej smernice resp. smerníc zaužívanou praxou. Z uvedených aplikačných dôvodov predkladateľ po konzultácii s odborom aproximácie práva sekcie vládnej legislatívy Úradu vlády SR neakceptoval vyššie uvedenú pripomienku.
Návrh nariadenia vlády Slovenskej republiky bol prerokovaný v Legislatívnej rade vlády Slovenskej republiky dňa 4. septembra 2007 a jej pripomienky sú v návrhu zapracované. Návrh sa predkladá na rokovanie vlády SR bez rozporov.